CELEX: 52017PC0264
Language: el
Date: 2017-06-01
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη διεθνή συμφωνία του 2015 για το ελαιόλαδο και τις επιτραπέζιες ελιές

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.6.2017
            COM(2017) 264 final
            2017/0107(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη διεθνή συμφωνία του 2015 για το ελαιόλαδο και τις επιτραπέζιες ελιές
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η διεθνής συμφωνία του 2005 για το ελαιόλαδο και τις επιτραπέζιες ελιές
                  1
                που έληγε στις 31 Δεκεμβρίου 2014 παρατάθηκε έως τις 31 Δεκεμβρίου 2015. Δυνάμει του άρθρου 47 παράγραφος 3 της συμφωνίας, αυτή παρέμεινε σε ισχύ μέχρι την έναρξη ισχύος της νέας συμφωνίας.
            
            
               Στις 19 Νοεμβρίου 2013, το Συμβούλιο εξουσιοδότησε την Επιτροπή να αρχίσει διαπραγματεύσεις εξ ονόματος της Ένωσης με σκοπό τη σύναψη νέας διεθνούς συμφωνίας για το ελαιόλαδο και τις επιτραπέζιες ελιές.
            
            
               Στο πλαίσιο της Διάσκεψης των Ηνωμένων Εθνών για τη διαπραγμάτευση συμφωνίας προοριζόμενης να διαδεχθεί τη διεθνή συμφωνία του 2005 για το ελαιόλαδο και τις επιτραπέζιες ελιές, που πραγματοποιήθηκε στο Palais des Nations, στη Γενεύη, από τις 5 έως τις 9 Οκτωβρίου 2015, οι εκπρόσωποι 24 κρατών μελών της Διάσκεψης των Ηνωμένων Εθνών για το Εμπόριο και την Ανάπτυξη (UNCTAD) και δύο διακυβερνητικών οργανώσεων συνέταξαν το κείμενο της νέας συμφωνίας. 
            
            
               Το κείμενο της συμφωνίας που αποτέλεσε αντικείμενο διαπραγμάτευσης σε συνεννόηση με την ομάδα εργασίας του Συμβουλίου για τα βασικά προϊόντα (PROBA) είναι σύμφωνο με τις οδηγίες διαπραγμάτευσης που εξέδωσε το Συμβούλιο. 
            
            
               Σύμφωνα με την απόφαση (ΕΕ) 2016/1892 του Συμβουλίου, της 10ης Οκτωβρίου 2016
                  2
               , η διεθνής συμφωνία του 2015 για το ελαιόλαδο και τις επιτραπέζιες ελιές υπεγράφη εξ ονόματος της Ένωσης στις 28 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία. 
            
            
               Η νέα συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας.
            
            
               2.ΠΡΟΤΑΣΗ
            
            
               Με βάση τα ανωτέρω, η Επιτροπή προτείνει:
            
            
               Να ορίσει ο Πρόεδρος του Συμβουλίου, σύμφωνα με τις διατάξεις του άρθρου 207 παράγραφος 4 και του άρθρου 218 παράγραφος 6 της ΣΛΕΕ, το πρόσωπο που εξουσιοδοτείται να προβεί, εξ ονόματος της Ευρωπαϊκής Ένωσης, στην κατάθεση της εγκριτικής πράξης που προβλέπεται στο άρθρο 28 παράγραφος 4 της συμφωνίας, προκειμένου να εκφραστεί η συναίνεση της Ευρωπαϊκής Ένωσης να δεσμευτεί από τη συμφωνία.
            
            
               Προβλέπεται, επίσης, ότι το Συμβούλιο εξουσιοδοτεί την Επιτροπή, σύμφωνα με το άρθρο 218 παράγραφος 7 της ΣΛΕΕ, να καθορίσει τις θέσεις που θα πρέπει να ληφθούν εξ ονόματος της Ένωσης στο Συμβούλιο των Μελών που συστάθηκε με τη νέα συμφωνία, όταν το εν λόγω όργανο καλείται να εγκρίνει τροποποιήσεις για τις ονομασίες και τους ορισμούς των ελαιολάδων, των πυρηνελαίων και των επιτραπέζιων ελιών στα παραρτήματα Β και Γ της συμφωνίας, σύμφωνα με το άρθρο 19 παράγραφος 2 της συμφωνίας. 
            
            
               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει δημοσιονομικές επιπτώσεις.
            
            
               2017/0107 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη διεθνή συμφωνία του 2015 για το ελαιόλαδο και τις επιτραπέζιες ελιές
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218 παράγραφος 7, 
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη την έγκριση του Ευρωπαϊκού Κοινοβουλίου,
            
            
               Εκτιμώντας τα ακόλουθα:
            
            
               (1)Στις 19 Νοεμβρίου 2013, το Συμβούλιο εξουσιοδότησε την Επιτροπή να ξεκινήσει τις διαπραγματεύσεις εξ ονόματος της Ένωσης με σκοπό τη σύναψη νέας διεθνούς συμφωνίας για το ελαιόλαδο και τις επιτραπέζιες ελιές
                  3
               .
            
            
               (2)Το κείμενο της νέας διεθνούς συμφωνίας για το ελαιόλαδο και τις επιτραπέζιες ελιές εγκρίθηκε στις 9 Οκτωβρίου 2015 από τους εκπροσώπους 24 κρατών μελών της Διάσκεψης των Ηνωμένων Εθνών για το Εμπόριο και την Ανάπτυξη (UNCTAD) και δύο διακυβερνητικών οργανώσεων, στο πλαίσιο της Διάσκεψης των Ηνωμένων Εθνών για τη διαπραγμάτευση συμφωνίας προοριζόμενης να διαδεχθεί τη διεθνή συμφωνία του 2005 για το ελαιόλαδο και τις επιτραπέζιες ελιές. 
            
            
               (3)Σύμφωνα με την απόφαση (ΕΕ) 2016/1892 του Συμβουλίου, της 10ης Οκτωβρίου 2016
                  4
               , η διεθνής συμφωνία του 2015 για το ελαιόλαδο και τις επιτραπέζιες ελιές (στο εξής «η συμφωνία») υπεγράφη εξ ονόματος της Ένωσης στις 28 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία.
            
            
               (4)Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας.
            
            
               (5)Η συμφωνία θεσπίζει ένα όργανο λήψης αποφάσεων, το «Συμβούλιο των Μελών», το οποίο ασκεί όλες τις εξουσίες και επιτελεί όλες τις λειτουργίες που απαιτούνται για την επίτευξη των στόχων της εν λόγω συμφωνίας. Είναι σκόπιμο να εξουσιοδοτηθεί η Επιτροπή να εκπροσωπεί την Ένωση στο Συμβούλιο των Μελών.
            
            
               (6)Σύμφωνα με το άρθρο 19 παράγραφος 2 της συμφωνίας, το Συμβούλιο των Μελών δύναται να τροποποιεί τις ονομασίες και τις περιγραφές των ελαιολάδων, των πυρηνελαίων και των επιτραπέζιων ελιών στα παραρτήματα Β και Γ της συμφωνίας και, ως εκ τούτου, να τροποποιεί τη συμφωνία. 
            
            
               (7)Προκειμένου να διευκολυνθεί η έγκριση των εν λόγω τροποποιήσεων της συμφωνίας από το Συμβούλιο των Μελών, θα πρέπει να εξουσιοδοτηθεί η Επιτροπή να τις εγκρίνει εξ ονόματος της Ένωσης. 
            
            
               (8)Η Επιτροπή θα πρέπει να εγκρίνει τις θέσεις της Ένωσης όσον αφορά τις προτάσεις τροποποίησης της συμφωνίας, διασφαλίζοντας ότι οι θέσεις αυτές είναι προς το συμφέρον της Ένωσης, ότι συμβάλλουν στην επίτευξη των στόχων που συνδέονται με την εμπορική πολιτική της ΕΕ και ότι δεν αντίκεινται στο δίκαιο της Ένωσης ούτε στο διεθνές δίκαιο, με την επιφύλαξη του δικαιώματος της Επιτροπής να προσαρμόσει τους κανόνες της Ένωσης, με κατ’ εξουσιοδότηση πράξη, στις τροποποιήσεις της συμφωνίας που εγκρίνονται από το Συμβούλιο των Μελών, ιδίως όσον αφορά τα πρότυπα εμπορίας στον τομέα του ελαιολάδου και των επιτραπέζιων ελιών, τα οποία αναφέρονται στο άρθρο 75 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  5
               . 
            
            
               (9)Για να εξασφαλιστεί η παροχή της εμπειρογνωμοσύνης των κρατών μελών και η μέγιστη δυνατή συνέπεια μεταξύ των αποφάσεων του Συμβουλίου των Μελών και των κανόνων της Ένωσης που πρόκειται να θεσπιστούν με κατ’ εξουσιοδότηση πράξη ως αποτέλεσμα των αποφάσεων του Συμβουλίου των μελών, η Επιτροπή θα πρέπει να επικουρείται από εκπροσώπους των κρατών μελών, οι οποίοι θα πρέπει να ενημερώνονται από τη στιγμή που ξεκινά η επεξεργασία των θέσεων που σκοπεύει να λάβει εξ ονόματος της Ένωσης. Είναι σκόπιμο να προβλεφθεί ότι, αν ένας αριθμός κρατών μελών που αντιστοιχεί στη μειοψηφία αρνησικυρίας που προβλέπεται στο άρθρο 238 παράγραφος 3 στοιχείο α) δεύτερο εδάφιο της Συνθήκης αντιτίθεται στη θέση που σκοπεύει να λάβει η Επιτροπή, η Επιτροπή δεν μπορεί να λάβει την εν λόγω θέση.  
            
            
               (10)Θα πρέπει να εγκριθεί η εν λόγω συμφωνία εξ ονόματος της Ευρωπαϊκής Ένωσης, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η διεθνής συμφωνία του 2015 για το ελαιόλαδο και τις επιτραπέζιες ελιές εγκρίνεται εξ ονόματος της Ένωσης.
            
            
               Το κείμενο της συμφωνίας επισυνάπτεται στην παρούσα απόφαση.
            
            
               Άρθρο 2
            
            
               Ο Πρόεδρος του Συμβουλίου καλείται να ορίσει το πρόσωπο που εξουσιοδοτείται να προβεί, εξ ονόματος της Ευρωπαϊκής Ένωσης, στην κατάθεση της εγκριτικής πράξης που προβλέπεται στο άρθρο 28 παράγραφος 4 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία.
            
         
         
            
               Άρθρο 3
            
            
               Η Επιτροπή εκπροσωπεί την Ένωση στο Συμβούλιο των Μελών που συστάθηκε βάσει του άρθρου 3 της συμφωνίας.
            
            
               Άρθρο 4
            
            
               Όταν το Συμβούλιο των Μελών που συστάθηκε βάσει της συμφωνίας καλείται να εγκρίνει τροποποιήσεις για τις ονομασίες και τους ορισμούς των ελαιολάδων, των πυρηνελαίων και των επιτραπέζιων ελιών στα παραρτήματα Β και Γ της συμφωνίας, σύμφωνα με το άρθρο 19 παράγραφος 2 της συμφωνίας, η Επιτροπή εξουσιοδοτείται να καθορίσει τις θέσεις που θα πρέπει να ληφθούν εξ ονόματος της Ένωσης όσον αφορά τις προτεινόμενες τροποποιήσεις, υπό τις ακόλουθες προϋποθέσεις:
            
            
               1)Η Επιτροπή μεριμνά ώστε οι θέσεις που εγκρίνονται:
            
            
               -να είναι προς το συμφέρον της Ένωσης·
            
            
               -να μην αντίκεινται στο δίκαιο της Ένωσης ή στο διεθνές δίκαιο, και ειδικότερα στον κανονισμό (ΕΕ) αριθ. 1308/2013, με την επιφύλαξη του δικαιώματος της Επιτροπής να προσαρμόσει τους κανόνες της Ένωσης, με κατ’ εξουσιοδότηση πράξη, στις τροποποιήσεις της συμφωνίας που εγκρίνονται από το Συμβούλιο των Μελών, ιδίως όσον αφορά τα πρότυπα εμπορίας στον τομέα του ελαιολάδου και των επιτραπέζιων ελιών, που αναφέρονται στο άρθρο 75 του εν λόγω κανονισμού.
            
            
               2)Προκειμένου να καθοριστεί η θέση της Ένωσης, η Επιτροπή ενημερώνει τους εκπροσώπους των κρατών μελών εντός εύλογου χρονικού διαστήματος για τη θέση που σκοπεύει να λάβει εξ ονόματος της Ένωσης στο Συμβούλιο των Μελών.
            
            
               Όταν ένας αριθμός κρατών μελών που αντιστοιχεί στη μειοψηφία αρνησικυρίας που προβλέπεται στο άρθρο 238 παράγραφος 3 στοιχείο α) δεύτερο εδάφιο της Συνθήκης αντιτίθεται στη θέση που σκοπεύει να λάβει η Επιτροπή, η Επιτροπή δεν μπορεί να λάβει θέση αυτή στο Συμβούλιο των Μελών. Στην περίπτωση αυτή, η Επιτροπή υποβάλλει στο Συμβούλιο κατάλληλη πρόταση σύμφωνα με το άρθρο 218 παράγραφος 9 της Συνθήκης.
            
            
               Άρθρο 5
            
            
               Η παρούσα απόφαση αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 302 της 19.11.2005, σ. 47.
               
               
                  
                     (2)
                  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
               
               
                  
                     (3)
                  COM(2013) 646 final της 19.9.2013.
               
               
                  
                     (4)
                  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
               
               
                  
                     (5)
                  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).